8 сакавіка (кліп)

**«8 сакавіка́»** — музычны відэакліп коміка Вадзіма Галыгіна з удзелам расейскага гурту «Ленінград», створаны ў сакавіку 2018 году да Міжнароднага жаночага дня.

У кліпе зьняліся сьпявачка Ларыса Грыбалёва і кіраўнік ансамблю «Сябры» Анатоль Ярмоленка. На відэа таварна разьмясьцілі селядзец «Маціяс» і гарэлку «Бульбаш» беларускай вытворчасьці. 9 сакавіка 2018 году за 2 дні відэакліп набраў звыш 4,2 млн праглядаў і звыш 6200 камэнтароў, а таксама атрымаў пазнаку «№ 1 у трэндавых» на Ютубе. 11 сакавіка 2018 году за 4 дні кліп набраў звыш за 7 мільёнаў праглядаў. 12 сакавіка 2018 году Вадзім Галыгін з нагоды свайго твору заявіў, што «тут у сатырычна-гумарыстычнай форме паказаныя ўсе магчымыя заганы, якія насьпяваюць у грамадзтве». У якасьці такіх заганаў ён згадаў: «шмат самотных жанчынаў, мужыкоў усё менш і менш застаецца... У тым ліку праз той лад жыцьця, які і паказаны ў кліпе». Галыгін адзначыў: «паказанае ў нашым творы — тэндэнцыя, якая можа стаць вялікай бядой на тэрыторыі ўсёй постсавецкай прасторы, Беларусі і Расеі ў прыватнасьці. Мы, на жаль, наперадзе ўсіх краін, што п’юць. І мы хочам паказаць, што мужчыны павінныя любіць жанчынаў, жанчыны — мужчынаў, аказваць адно аднаму знакі ўвагі, а не купляць у каляндарныя даты шкарпэткі ці яшчэ што. Ды яшчэ і не данесьці свой падарунак». Урэшце аўтар падкрэсьліў, што «ўся каманда працавала бясплатна» і «гэта было зроблена з патрыятычнага пункту гледжаньня, і я рады, што ўся каманда складалася зь беларусаў». На жнівень 2020 году відэакліп «8 сакавіка» налічваў 24 мільёны праглядаў і быў найбольш прагляданым відэазапісам на Ютубе па-беларуску.

## Дзея
Кліп пачынаецца з размовы мужчынаў на трасянцы з лаянкай. Потым жаночы хор сьпявае песьню па-беларуску. Відэа суправаджаецца расейскімі субтытрамі, якія разыходзяцца з гукам.

## Ролі
* Красуня — Вікторыя Кузьміна
* Кіраўнік хору — Анатоль Ярмоленка
* Мужыкі (8) на маторна-трактарнай станцыі — Сяргей Уласаў, Уладзімер Панамароў, Антон Макуха, Аляксандар Старчанка, Цімур Велітоўскі, Вадзім Галыгін, Аляксандар Грэчка і Сяргей Шнураў
* Жаночы хор (14) на сцэне — Галіна Галыгіна, Вікторыя Бацякова, Анастасія Філіпава, Юлія Рашчынская, Юльяна Міхневіч, Ларыса Грыбалёва, Ліза Бабук, Іна Яновіч, Людміла Малеева, Вікторыя Бурчыц, Ганна Хома, Натальля Рашэ, Ганна Марцінкевіч і Зоя Антонава

## Водгукі
9 сакавіка 2018 году відэаблогерка Ганна Бонд тройчы заўважыла наконт відэакліпа «8 сакавіка»: 1) «Я шмат ежджу па рэгіёнах, сытуацыя там такая, як паказана ў кліпе — мужык п’е»; 2) «кліп паказвае жыцьцё рэгіёнаў, пасёлкаў, вёсак. Татальнае пʼянства ў рэгіёнах сапраўды ёсьць»; 3) «ў цэлым людзі ня ўмеюць піць, і ў кліпе гэта адлюстравана». Урэшце яна адзначыла: «У роліку паказана, што мужык жа бабе патрэбны. У любым выглядзе – аднавокі, калека, алькаголік. Хоць які, абы быў». Юрыстка Дар’я ​Альперн-Каткоўская пагадзілася, што «кліп выкрывае праблему п’янства». Мовазнавец Вінцук Вячорка падкрэсьліў наконт кліпа, што «тут прадʼявілі тыповую Расею» і «кпіны з жанчынаў». Ён абурыўся, што «беларуская мова ў кліпе — гэта адпаведнік найніжэйшага стылю». Культуроляг Максім Жбанкоў згадаў, што кліп зьнялі «ў фармаце народнай весялухі», а «гэта культура нізавая, вульгарная, карыкатурная, коміксавая». Ён дадаў, што праз гэты кліп «Санта Брэмар», «Савачкаў» і «Бульбаш» атрымалі «агрэсіўную правінцыйную рэкляму».

11 сакавіка 2018 году дыетоляг Ірына Кабасакал заявіла, што беларускія жанчыны выстаўлены ў кліпе «8 сакавіка» у нявартым сьвятле. Сьпявачка Кацярына Воўкава прапанавала разглядаць кліп у якасьці нагоды «пасьмяяцца над сваімі заганамі і недахопамі». 12 сакавіка 2018 году журналіст Глеб Лабадзенка зрабіў кліп «8 сакавіка» прадметам абмеркаваньня на сталічных курсах «Мова нанова». Ён прывёў для параўнаньня прыпеўку Якуба Коласа і заявіў: «Я ўпэўнены, што Якуб Колас, як і Барадулін, дарэчы, да такіх рэчаў спакайней ставіліся. Бо ў вёсцы гэта такое жывое было. Вот такія ўсё жартачкі». 21 траўня 2018 году журналіст Севярын Квяткоўскі заявіў наконт кліпа, што «бізнэс павялічвае колькасьць беларускамоўнай рэклямы. З апошняга выразнага — кліп «8 сакавіка», які песьняй на літаратурнай беларускай мове рэклямуе тры вядомыя брэнды, у тым ліку той самы «Савачкаў».

## Крыніцы

## Вонкавыя спасылкі
* 
* 

Катэгорыя:Кароткамэтражныя фільмы
Катэгорыя:Беларускія песьні
Катэгорыя:Фільмы пра Эўропу
Катэгорыя:Фільмы на беларускай мове
Катэгорыя:Беларускія музычныя фільмы
Катэгорыя:Беларускамоўныя песьні
Катэгорыя:Самотнікі 2018 году
Катэгорыя:Беларускія камэдыйныя фільмы
Катэгорыя:Поп-музыка
Катэгорыя:Фільмы пра сэксуальнасьць
Катэгорыя:Фільмы 2018 году
Катэгорыя:Беларускія фільмы 2018 году
Катэгорыя:8 сакавіка
Катэгорыя:Сьвяты ў культуры і мастацтве